Predsjednik Bush se sastao s direktorom NASA-e (3/2/03) - 2003-02-03
NASA-i su bila uskraćena proračunska sredstva koja bi letove učinila sigurnijima - izjavio senator Bill Nelson
Bijela kuća obećava provedbu temeljite istrage uzroka tragedije raketoplana Columbia. Predsjednik Bush se danas susreo s direktorom agencije za svemirska istraživanja, a sutra će nazočiti komemoraciji u čast sedmoro poginulih astronauta. Glasnogovornik Bijele kuće Ari Fleischer naglašava da je gospodin Bush izrazio vrlo veliku osobnu zainteresiranost za istragu nesreće. Direktoro NASA-e Sean O’Keef izvjestio je predsjednika o pojedinostima tragičnog događaja. Predsjednik Bush je također naložio gospodinu O’Keefu da na Capitol hillu podnese izvještaj kongresnim čelnicima, te odgovori na njihova pitanja. U proračunu za fiskalnu 2004. godinu predsjednik Bush je predložio povećanje sredstava za NASU u iznosu od tri posto. Američka agencija za istraživanje svemira mogla bi dobiti 15 milijardi i 500 milijuna dolara. Predsjednik će sutra nazočiti komemoraciji koja će se u čast astronauta održati u Texasu, u Centru za svemirska istraživanja “Johnson” gdje su astronauti prošli obuku za let na Columbiji. Glasnogovornik Bijele kuće je istaknuo predsjednikov zahtjev da se istraže svi mogući uzroci tragedije. Bit će provedena neovisna istraga – rekao je gospodin Fleischer, te je dodao da će u istrazi biti “prevrnut svaki kamen”. ****** Američki senator Bill Nelson, koji je bio u svemiru na jednom od raketoplana, izjavio je da su NASA-i bila uskraćena sredstva koja su mogla svemirske letove učiniti sigurnijima. Prema njegovim riječima, NASA nije imala dovoljno novca za poduzimanje poboljšanja na polju sigurnosti, a za to je odgovornost pripisao i prošlim vladama, kako demokratskim tako i republikanskim. Američki Senat je usvojio rezoluciju kojom se odaje počast astronautima Columbije. Senat je odgodio sutrašnju redovnu raspravu kako bi se omogućilo senatorima da u svemirskom centru Johnson u Houstonu nazoče komemoraciji za poginule astronaute. ****** U Louisiani i Texasu nastavlja se prikupljanje ostataka raketoplana Columbija koji se u subotu raspao u zraku pri čemu je poginulo svih sedam članova posade. Kako javlja Mike O’Sullivan, lokalne vlasti u Nacogdochesu u Teksasu traže pomoć građana u lociranju krhotina. Tehničari s globalnim sustavima za pozicioniranje tragaju za dijelovima raketoplana dok policija čuva važnije poput ljudskih ostataka, računalnih komponenti i krhotinama koje bi mogle biti otrovne ili eksplozivne. Pri lociranju krhotina vlasti se oslanjaju na dojave građana iz naselja i šumskih područja istočnog Teksasa i zapadne Louisiane. Stanovnik Nacogdochesa, Ross Lafour, kaže da mnogi ljudi pomažu: "Svi smo postali amaterski tragači za ostacima. Svi smo istodobno uzbuđeni i tužni. Ovo je nevjerojatna situacija. Mi samo pokušavamo pomoći." NASA-ine ekipe su jučer započele s prikupljanjem dijelova raketoplana u tom području. Lokalni šerif Thomas Kerss kaže da mu nedostaje ljudi te da se moralo odustati od čuvanja ostataka na nekim mjestima kako bi se provjerile nove prijavljene krhotine. On se obratio lokalnim medijima pozvavši građane da ne diraju pronađene dijelove. Ostaci raketoplana razasuti su stotinama kilometara, a istražitelji se nadaju da će popisivanje lokacija na kojima su pronađeni dovesti do spoznaja o tome kako se raketoplan raspadao. Krhotine se upućuju na analizu u zračnu bazu Barskdale u Louisiani. Neke škole u tom području ostat će zatvorene dok se ne provjeri da na okolnom prostoru nema dijelova od kojih bi neki mogli biti otrovni. ****** Američka agencija za istraživanje svemira, NASA, nije potvrdila da su pronađeni ostaci svih sedam astronauta raketoplana Columbija. NASA je priopćila da su neki ljudski ostaci pronađeni, ali je povukla raniju izjavu da su istražitelji identificirali dijelove tijela svih sedam astronauta. Nije priopćeno čiji posmrtni ostaci još nisu otkriveni.